भाजपा सांसदों ने मांगा केजरीवाल से इस्तीफा
भारतीयजनता पार्टी (भाजपा) ने अरविंद केजरीवाल सरकार को सबसे अधिक झूठ बोलने वाला, सार्वजनिक जीवन को क्षति पहुंचाने और संवैधानिक संस्थाओं का खुलमखुल्ला उल्लंघन करने वाला करार देते हुए उनसे तुरंत इस्तीफे की मांग की है।
दिल्ली भाजपा अध्यक्ष सतीश उपाध्याय और राजधानी के सातों सांसद केन्द्रीय विज्ञान एवं प्रौद्योगिकी मंत्री हर्षवर्धन, मीनाक्षी लेखी, उदित राज, रमेश विधूड़ी, मनोज तिवारी, प्रवेश वर्मा और महेश गिरि ने मंगलवार को प्रदेश मुख्यालय में आयोजित संवाददाता सम्मेलन में कहा कि केजरीवाल सरकार के सत्ता में आने के बाद दिल्ली में विकास कार्य पूरी तरह ठप हो गए हैं। सरकार झूठ, दोषारोपण, अराजकता फैलाने और संविधान का खुलमखुल्ला उल्लंघन कर रही है। इनके कार्यकाल में चीनी, प्याज, भर्ती, विज्ञापन और आॅटो परमिट जैसे कई घोटाले हुए हैं और बड़े पैमाने पर भ्रष्टाचार करने वाली इस सरकार को सत्ता में रहने का कोई अधिकार नहीं। हम उनसे तुरंत इस्तीफे की मांग करते हैं।
डॉ. हर्षवर्धन ने कहा कि चुनाव के समय लोगों को बड़े बड़े सपने दिखाकर केजरीवाल सत्ता में आये। पिछले करीब एक वर्ष के दौरान सरकार ने दिल्ली में क्या किया इसके बारे में ज्यादा कहने की आवश्यकता नहीं है। केजरीवाल केवल खबरों की सुर्खियों में रहना चाहते हैं और उन्हें विकास की कोई चिंता नहीं है और ही कोई सोच है। जिस सरकार का मुखिया अपने को अराजक कहने में गर्व महसूस करता हो उससे क्या उम्मीद की जा सकती है।
महेश गिरि ने कहा कि केजरीवाल सरकार ने व्यवस्था को चौपट कर दिया और वह केवल घोषणा और आरोप लगाने का खेल खेल रहे हैं। मीनाक्षी लेखी ने कहा कि आप पार्टी ने क्षेत्रीय दल से राष्ट्रीय दल बनने के लिए दिल्ली सरकार के संसाधनों का इस्तेमाल किया और सरकार के विज्ञापन बजट से पूरे देश में पार्टी का प्रचार कर जनता की गाढ़ी कमाई का दुरूपयोग किया जा रहा है। केजरीवाल सरकार के आने के बाद से राजधानी के 64 पशु चिकित्सालय बंद कर दिये गये।
रमेश विधूड़ी ने कहा कि सस्ती बिजली पानी का लालच देकर और आप पार्टी ने दिल्ली के लोगों को ठगा। प्रवेश वर्मा ने कहा कि दिल्ली में केवल एक ही व्यक्ति की सरकार चल रही है और मंत्री या विधायक को इतना भी अधिकार नहीं है कि वह अपनी बात रख सके। मनोज तिवारी ने कहा कि दिल्ली सरकार सांसदों की अवहेलना कर रही है। उदित राज ने केजरीवाल सरकार को दलित और पूर्वांचल के लोगों की उपेक्षा करने वाला बताया।
प्रेस कांफ्रेंस के दौरान मंगलवार को भाजपा के सातों सांसदों ने एकसुर में मुख्यमंत्री से मांगा इस्तीफा।
hin_Deva hin_Deva hin_Deva hin_Deva awa_Deva hin_Deva hin_Deva